El Centre Cultural Cristóbal Soler acull el naixement del festival “Vila d'Alcàsser”
dj., 13/03/2025 - 09:57

L'Ajuntament d'Alcàsser, a través de la seua regidoria d'Educació i Cultura, ha presentat el primer festival musical "Vila d'Alcàsser", quatre dates de concerts que es dugueren a terme en el Centre Cultural Cristóbal Soler entre març i maig. Este esdeveniment busca acostar la música a tots els públics, destacant tant a joves talents com a músics consolidats.

La regidora d'Educació i Cultura, Asunción Simarro, ha expressat el seu entusiasme per la realització d'este  esdeveniment: “El primer festival musical ‘Vila d'Alcàsser’ és una aposta ferma per la cultura i la música en la nostra localitat. Volem oferir tant al veïnat com a les persones visitants una programació variada que reflectisca la riquesa del nostre patrimoni musical, i sobretot, que fomente l'accés a la cultura de qualitat. Ens ompli d'alegria comptar amb la col·laboració d'artistes de tan alt nivell, i esperem que este festival es convertisca en una cita anual per a tots”.

La inauguració tindrà lloc el diumenge 23 de març a les 19.00 hores, amb l'actuació de la Camerata La Stravaganza, una agrupació de renom que oferirà un repertori exquisit. Serà  el concert final del 1r curs de direcció de la ‘Vila d'Alcàsser’, un esdeveniment que posarà el fermall d'or a esta formació especialitzada.

El dissabte 3 de maig, també a les 19.00 hores, el festival continuarà amb l'actuació de la Harmonie Assemble, dirigida pel reconegut Pascual Cabanes. Adagis és una proposta musical única que sorprendrà a tot el públic.

El divendres 9 de maig a les 20.00 hores, el cicle oferirà la posada en escena de Les Cartes de Lucía de Xavier Morató, una peça que promet captivar als amants de la música contemporània i la interpretació emocional.

Finalment, el diumenge 18 de maig a les 19.00 hores, el festival arribarà a la seua fi amb l'actuació de l'orquestra Esmar, dirigida per Cristóbal Soler, que presentarà una Gala Lírica plena d'emoció i talent.

El Centre Cultural Cristóbal Soler serà l'epicentre d'esta proposta cultural que es pretén consolidar com un dels esdeveniments musicals més importants de la comarca.